**OTSUS**

**Pajusti 20.detsember 2018 nr \_\_\_\_**

**Aktsiate omandamine ja**

**AS-le Emajõe Veevärk varade üleandmine**

Võttes aluseks kohaliku omavalitsuse korralduse seaduse § 6 lg 1, § 22 lg 1 p 25 ja Vinni Vallavolikogu 01.03.2018 määruse nr 5 ”Vinni vallavara eeskiri” § 31 lg 2 p 3, § 32 lg 3 p 3, § 34 lg 1 p 4 ning tulenevalt AS Emajõe Veevärk aktsionäride lepingust, Vinni Vallavolikogu **otsustab:**

1. Osaleda aktsionärina AS-is Emajõe Veevärk.

2. Märkida AS Emajõe Veevärk poolt Vinni valla kasuks emiteeritavaid aktsiaid nimiväärtusega 64 eurot. Aktsiate eest tasuda mitterahalise sissemaksega, mille esemeks on vallavaraks olevad ühisveevärgi ja -kanalisatsioonirajatised vastavalt otsuse lisas 1 toodud nimekirjale jääkväärtusega kokku ……..eurot. Omandatavate aktsiate arv selgub pärast üleantavate varade hindamist.

3. Volitada vallavalitsust teostama vajalikud toimingud aktsionäride lepinguga ühinemiseks, aktsiate märkimiseks ning vallavara arvelt aktsiate eest tasumiseks.

4. Otsus jõustub teatavakstegemisest.

5. Isikul, kelle õigusi otsusega või haldusmenetluse käigus rikuti, on õigus esitada vaie haldusmenetluse seaduses sätestatud korras Vinni Vallavolikogule asukohaga Tartu mnt 2 Pajusti, 30 päeva jooksul, arvates päevast, millal isik vaidlustatavast otsusest või toimingust teada sai või oleks pidanud teada saama, või esitada kaebus Tartu Halduskohtule halduskohtumenetluse seadustikus sätestatud korras ja tingimustel.

Meelis Maine

Volikogu esimees

**Seletuskiri Vinni Vallavolikogu 20. detsembri 2018 otsuse eelnõu " Aktsiate omandamine ja**

**AS-le Emajõe Veevärk varade üleandmine" juurde**

Kohaliku omavalitsuse ülesandeks on muuhulgas veevarustuse ja kanalisatsiooni korraldamine oma haldusterritooriumil (KOKS § 6 lg 1). Senini on Vinni valla Pajusti, Vinni ja Viru-Jaagupi aleviku ning Kakumäe küla tegevuspiirkonnas tegutsenud OÜ Askoterm, kasutades teenuse osutamiseks osaliselt Vinni valla poolt renditud vee- ja kanalisatsioonitrasse. Senise vee-ettevõtjaga leping seisuga 31.12.2018 lõpeb ning OÜ Askoterm on teatanud soovist vee-ettevõtjana tegevus lõpetada.

AS Emajõe Veevärk on teinud ettepaneku endaga liitumiseks aktsiate omandamise teel. AS Emajõe Veevärk on asutatud Emajõe-Võhandu vesikonnas paiknevate kohalike omavalitsuse poolt eesmärgiga kaasajastada ühisveevärgi ja -kanalisatsioonivõrgud. Aktsiaseltsi ülesandeks on hoolitseda tema omandisse üleantud või aktsiaseltsi poolt rajatud infrastruktuuri jätkusuutliku majandamise eest. Aktsiaseltsi senine tegevus kinnitab suutlikkust korraldada vee- ja kanalisatsiooniteenuseid efektiivselt. Samuti on aktsiaseltsil vajalik pädevus ja võimalused kaasata taristu rajamiseks ja rekonstrueerimiseks Euroopa Liidu toetusi.

Arvestades valla omandis olevate vee- ja kanalisatsioonirajatiste seisukorda, on mõistlik liituda AS-iga Emajõe Veevärk. Aktsionäriks saamise eelduseks on ühinemine AS Emajõe Veevärk aktsionäride lepinguga.

AS Emajõe Veevärk emiteerib valla kasuks aktsiaid 10 kordse ülekursiga lähtudes põhimõttest, et aktsiaid emiteeritakse 10% suuruses summas kas: 1) veemajandusrajatiste investeeringuvajaduse maksumusest ja/või 2) viimase 5 aasta jooksul veemajandusrajatistesse tehtud investeeringute jääkmaksumusest.

Antud juhul annab vald aktsiakapitali sissemakseks mitterahalise sissemaksena üle vallavara väärtusega ……..eurot vastavalt nimekirjale. Nimetatud vara hinnatakse AS Emajõe Veevärk aktsionäride lepingus toodud põhimõtete kohaselt ja hindamise järgselt selgub Vinni valla kasuks emiteeritavate aktsiate kogus.

Vallavara üleandmise otsustamine on vastavalt vallavara valitsemise, kasutamise ja käsutamise korrale vallavolikogu pädevuses. Samuti on vallavolikogu pädevuses valla osalemise otsustamine äriühingus.

Volikogu otsusega antakse vallavalitsusele volitused aktsiate märkimiseks, nende eest tasumiseks ning muude toimingute tegemiseks, mis on aktsiate omandamiseks vajalikud.

Vara üleandmist AS-ile Emajõe Veevärk õigustab avalik huvi efektiivse ja jätkusuutliku veeteenuse suhtes ning majanduslik ebaotstarbekus jätkata vee- ja kanalisatsioonitaristu haldamist ja arendamist iseseisvalt.